钦定古今图书集成/理学汇编/学行典/第197卷 > 梁策
## 钦定古今图书集成/理学汇编/学行典/第197卷 > 梁策

按《野史梁策传》：“策，鄢陵人，性至孝。七岁，母疾笃，晨夕
焚香泣中庭，请以身代。持香谒城隍神，伏哭几绝。忽
见黄冠授药一茎，令煎汤饮母，饮之即愈，亦不知为
何药也。就外傅，手不释《孝经》，尝曰：‘政本在此，居官者
宜置一卷于座右，何国家设科不用此也’？”慕黄香为
人，习温被扇枕。稍长，学曾子先意承顺，常若不足。举
嘉靖四十四年进士。授工部主事，历户部员外郎中。
居郎署十年，三请告省亲，留妻侍养。及迁成都知府，
叹曰：“我必不能叱驭如王阳矣！”抵家，蒲伏父前，号泣
以请。父大怒曰：“尽力王事，非孝耶？尔好《孝经》，不忆始
于事亲，终于事君耶？”犹伏地不起，举杖欲击之，方起
而戒行。莅官数月，大计毕，即请终养归。时父母年皆
七十，躬调甘毳，未尝任下人。父老益好游，日游于故
旧家，寒暑不废策，每秉烛以待。阍者告至，辄趋迎，掖
入寝室，候寝定而后退。质明而盥沐，问安安则喜，稍
不安则忧惶废食，衣不解带。人言“修虔太和山可致
亲寿”，辄徒步往，十步一下拜，千有馀里不知劳。二人
寿并八十，母先卒，居丧哀毁，日庐墓侧，夜则归侍父。
父病，脾不能离，衽席必跪榻下，手进匕箸，牏厕衣，躬
视浣濯，岁馀不懈。及卒，遂庐墓不归。日以筐承土，首
戴加坟。有慈乌数百集庐下，筐举即飞而前导，驯扰
依人。服阕，抚按交章上其孝行，诏补登州知府。日本
躏朝鲜，有南兵三千来戍，策言于抚军曰：“濒海多健，
与衣廪，而日练之，皆精卒也。彼利得衣廪，保室家，岂
不胜于召募哉？”抚军称善，数月得卒数千。会大水岁
侵，遣南兵就食他所，而以饷米数万石食饥民，一方
大悦。有胥为妖所凭，策怒，檄城隍神治之。胥梦妖曰：
“梁孝子驱我，我去矣。”翊日果愈。迁陕西副使，谢病归。
策守官廉，在郎署能与中官抗遏其侵渔。居乡好行
其德，没而祠祀之。